text: Indbrudstyven slår til i skumringstimen
  21 november 2013 kl. 06.28
  Indbrudstyve udnytter, at dagene er blevet kortere. De slår til i private hjem i skumringstimen sidst på eftermiddagen.
  Onsdag var der en serie indbrud i Skærbæk ved Tønder i skumringstimen, og i sidste uge gik det ud over adskillige husejere i Ølgod ved Varde.
  Tyvene benytter sig af, at der ikke er lys i husene, fordi beboerne endnu ikke er kommet hjem fra arbejde eller er taget videre til fritidsaktiviteter.
  Det Kriminalpræventive Råd har kortlagt indbrudstyvenes adfærd, og det har vist sig, at over halvdelen af alle indbrud sker mellem klokken 8.00 og 16.00, og over en tredjedel af alle indbrud sker mellem kl. 16 og 24.
  Risikoen for indbrud er størst fra den 10. til den 27. dag i måneden.
  Statistikken over indbrud topper i sommerferien og omkring jul og nytår.
  Antallet af indbrud i Danmark er på over 40.000 om året.
  Det Kriminalpræventive Råd
  